Author: User
Last saved by: Chudá Viera

Správa zo zahraničnej pracovnej cesty

1.	Účastníci ZPC:

Titul, meno a priezvisko: | Daniela Lehocká
Pracovisko: | Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie: | hlavný štátny radca
Znalosť jazykov: | Aj
2.	Zahraničná pracovná cesta:
Štát: | Belgicko
Mesto: | Brusel
Vykonaná v dňoch: | 26. – 28. 6. 2017
Prijímajúca organizácia: | Európska komisia
Účel cesty: | účasť na pravidelnom zasadnutí Výboru Erasmus+
Spôsob financovania: | cestovné náklady refunduje EK, ostatné náklady hradí MŠVVaŠ SR
3.	Rámcový program pobytu:

26. 6. 2017
 
  27. 6. 2017

  28. 6. 2017

odchod z Bratislavy do Viedne, prílet z Viedne do Bruselu, ubytovanie, štúdium materiálov, príprava na rokovanie výboru; 
celodenná účasť na zasadnutí Výboru Erasmus+, večer účasť na neformálnom stretnutí členov Výboru Erasmus+ na Stálom zastúpení Švédskeho kráľovstva pri EÚ; 
dopoludnia účasť na zasadnutí Výboru Erasmus+, podvečer odlet z Bruselu do Viedne, v noci príchod do Bratislavy.

4.	Stručný priebeh rokovaní

V dňoch 27. – 28. 6. 2017 sa konalo pravidelné zasadnutie Výboru programu Erasmus+ (druhé v roku 2017). Rokovanie Výboru Erasmus+ viedla jeho predsedníčka Sophia Eriksson Waterschoot, riaditeľka Direktoriátu Youth, Education and Erasmus+. Dala schváliť program rokovania, ako aj záznam z predchádzajúceho rokovania Výboru Erasmus+ z apríla 2017. 

Hlavným cieľom rokovania Výboru Erasmus+ bola diskusia a schválenie pracovného programu na rok 2018 (WP 2018). V rámci diskusie k WP 2018 sa členovia výboru zaoberali hlavnými zmenami vo WP 2018. Následne sa v rámci sektora vzdelávania a odbornej prípravy podrobne diskutovalo k jednotlivým úrovniam vzdelávania a odbornej prípravy vrátane aktivity ErasmusPro, nasledoval sektor mládeže vrátane Európskeho zboru solidarity (ESC) a sektor športu. Na záver rokovania boli zo strany Európskej komisie predstavené hlavné novinky vo WP 2018 a stručne aj informácie súvisiace s prácou národných agentúr. Na úvod predsedníčka výboru uviedla, že nadchádzajúci Výbor Erasmus+ v decembri 2017 by sa mal zaoberať revíziou WP 2018 súvisiacou najmä s pokrokom v politických rokovaniach týkajúcich sa Európskeho zboru solidarity. Členovia výboru by tiež mali dostať spätnú väzbu na priebežné hodnotenie programu Erasmus+. Ďalej uviedla, že EK reflektovala pripomienky programových krajín a do návrhu aktivity ErasmusPro ich zapracovala. Informovala, že čerpanie prostriedkov na pôžičkovú schému sa nevyvíja podľa predpokladu, a preto v návrhu WP 2018 navrhla EK zníženie finančných prostriedkov vyčlenených na túto aktivitu. Predsedníčka výboru ďalej informovala, že v júni 2017 sa v Štrasburgu konali oficiálne oslavy 30 rokov Erasmus+, kde predseda EP uviedol, že program Erasmus+ by mal byť možnosťou pre všetkých mladých Európanov. Pri predstavovaní programu rokovania zástupcovia DE a FI avizovali, že nie sú pripravení hlasovať za prijatie WP 2018, keďže politické diskusie k ESC sa ešte len začali. 

V rámci všeobecnej prezentácie WP 2018 Barbara Nolan (EK) informovala, že cieľom EK je zachovanie kontinuity a stability programu, celkovo bol rozpočet zvýšený o 5,8 % v porovnaní s rokom 2017 (2,7 mld. EUR). Vo WP 2018 sú dve hlavné novinky – časť aktivít a prostriedkov EDS bude realokovaných na ESC a časť prostriedkov z pôžičkovej schémy bude presunutá na podporu mobilít vo vysokoškolskom vzdelávaní. Hlavnou politickou prioritou zostáva téma sociálnej inklúzie, pričom hlavnými prioritami sú  vysoko kvalitné zručnosti a kompetencie, otvorené vzdelávanie a inovatívne postupy, podpora vzdelávateľov, transparentnosť a uznávanie zručností a kvalifikácií, udržateľné investície, výkonnosť a efektívnosť. Skutočnosť, že rok 2018 bude európskym rokom kultúrneho dedičstva, sa tiež odrazí medzi prioritnými témami. Z hľadiska rozpočtu Germán Bernal Ríos (EK) informoval o znížení finančných prostriedkov pre pôžičkovú schému o 63 % a ich presun do mobilitných aktivít v oblasti vysokoškolského vzdelávania, čo členovia výboru uvítali. V KA2 boli posilnené strategické partnerstvá v oblasti vysokoškolského vzdelávania o 7 MEUR, v KA3 bola udržaná stabilita. V KA1, v sektore mládeže prišlo v súvislosti s očakávaným prijatím Európskeho zboru solidarity k zníženiu prostriedkov na mobility o 50 MEUR, pričom zníženie, resp. presuny sa očakávajú aj oblasti EDS. Naopak v akciách KA2 a KA3 v sektore mládeže sa očakáva stabilita. V rámci prvého diskusného kola k WP 2018 sa členovia výboru vyjadrovali k návrhu jednotlivých priorít (miešanie priority o sociálnej inklúzii a kultúrnom dedičstve môže pôsobiť zmätočne), vyjadrovali podporu aj krátkodobej mobilite, ktorá by nemala byť menej prioritná ako dlhodobá mobilita ErasmusPro (napr. FR, DE, NL, FI). Program Erasmus+ by sa mal chápať ako program mobilitný a zameraný na rozvoj spolupráce, nie ako prostriedok na zavádzanie novej politickej agendy. Viaceré  delegácie vyjadrili znepokojenie nad dopadom Európskeho zboru solidarity na EDS, nad zvýšením záťaže na národné agentúry, a tiež upozornili na nevhodnosť diskusie o rozpočte ESC, pokiaľ ešte neprebehli politické diskusie a rozhodnutie v Rade. EK v stručnej reakcii na pripomienky a otázky členov výboru uviedla, že náklady na riadenie pre ESC budú predmetom politickej diskusie a prijatie WP 2018 s ohľadom na ESC nepredbieha z pohľadu EK diskusie v Rade, keďže akákoľvek možná odchýlka od súčasného návrhu WP 2018 po formálnom prijatí ESC bude ihneď predmetom revízie WP 2018. 

Nasledovali prezentácie jednotlivých sektorov v rámci WP 2018. V oblasti vysokoškolského vzdelávania v rámci rozpočtovej kapitoly 1 Vanessa Debiais-Sainton (EK) uviedla, že bola obnovená agenda EÚ pre vysokoškolské vzdelávanie, v KA1 prišlo k zvýšeniu rozpočtu na decentralizované akcie o 15 %, pričom dôraz sa kladie na inovatívnu výučbu a tvorbu kurikúl a na rozvoj digitálnych zručností. V KA2 bol decentralizovaný rozpočet na rok 2018 zvýšený o 19 %. V rozpočtovej kapitole 4 Graham Wilkie (EK) objasnil, že financovanie je rozdelené do šiestich rokov a rozčlenené na 2 obdobia. Situácia je  zložitejšia v tom, že o ňom rozhodujú iné výbory, nie Výbor Erasmus+. Je potrebné rátať s tzv. suspensive clause s tým, že je sedemročný rozpočet rozdelený na 6 rokov. V oblasti školského vzdelávania Michael Teutsch (EK) pripomenul posilnenie príležitostí pre školy v rámci KA2 zdôrazniac projekty zamerané na mobilitu ako nástroj internacionalizácie škôl. Ako špecifikum uviedol, že malé a jednoduché partnerstvá môžu využívať jednoduchšie pravidlá a proces podávania prihlášok. V rámci KA2 bol v tejto oblasti zvýšený rozpočet na rok 2018. Pripomenul prijatie dokumentu zameraného na rozvoj škôl a excelentnú výučbu s troma úrovňami aktivít (rozvoj lepších, inkluzívnejších škôl, podpora učiteľov a riaditeľov škôl a riadenie systémov školského vzdelávania). V oblasti vzdelávania dospelých avizovala EK nárast financií v KA1 o cca. 24 % a v strategických partnerstvách o cca. 3 %. V KA3 pri sieťach týkajúcich sa zručností navrhuje EK trojročný kontrakt na implementáciu. Ako stručne uviedla Alison Crabb (EK) umožní EK pre programové krajiny flexibilitu v tom, že plány aktivít a zmluvy o grantoch budú môcť pokrývať jedno centrum, viac ako jedno, alebo aj všetky tri centrá. Po prezentácii Joãa Santosa (EK) týkajúcej sa návrhu novej aktivity ErasmusPro prebehla dlhšia diskusia zástupcov programových krajín. EK uviedla, že reflektovala všetky pripomienky z ostatného rokovania výboru a zapracovala ich do svojho návrhu (napr. trvanie dlhodobej mobility od 3 do 12 mesiacov, flexibilita presunu neminutých finančných prostriedkov z dlhodobej na krátkodobú mobilitu). V prípade ErasmusPro pôjde o špecifickú aktivitu v rámci KA1. V rámci diskusie zástupcovia programových krajín (FR, NL, CZ, LT, LV, SE, SK, PL, SI) požadovali objasnenie indikatívneho rozpočtu pre aktivitu ErasmusPro, zachovanie maximálnej možnej flexibility, keďže existujú aj chartové mobilitné projekty. Tiež nie sú jasné implementačné pravidlá, pričom ani navrhovaný názov aktivity nekorešponduje so zaužívaným názvom programu Erasmus+. Zástupkyňa SK vo svojom vystúpení uviedla niekoľko potenciálnych problematických oblastí, ktoré sa v implementačnej praxi môžu ukázať na strane vysielajúcej, aj prijímajúcej organizácie a v rámci mechanizmu flexibility sa zaujímala hlavne o to, či možnosť presunu neminutých financií z dlhodobej na krátkodobú mobilitu bude zo strany NA možná automaticky, alebo bude podliehať predchádzajúcemu odsúhlaseniu zo strany EK. Zástupcovia EK v nadväznosti na diskusiu uviedli, že zavádzanie ErasmusPro nebude znamenať redukciu krátkodobej mobility, skôr EK ide o vybalansovanie pomeru krátko a dlhodobej mobility. Označenie tejto aktivity má slúžiť na jej lepšie ozrejmenie. 

V sektore športu bol rozpočet na rok 2018 zvýšený na viac ako 46 MEUR, pričom väčšina rozpočtu je určená na partnerstvá spolupráce a malé partnerstvá spolupráce. Tretí ročník Európskeho týždňa športu sa bude konať v dňoch 23. – 30. 9. 2017. Na rokovaní výboru tiež bola dohodnutá možnosť peer learning aktivít pre členské štáty. V sektore mládeže bola najdôležitejším bodom WP 2018 práve prebiehajúca politická diskusia k Európskemu zboru solidarity. Róbert Franče (EK) stručne predstavil navrhované zmeny vo WP 2018. Uviedol, že politické priority na rok 2018 sú stabilné, pričom časť rozpočtu (cca. 68 %) na EDS bude presunutá na ESC, pričom aktivity, ktoré nebudú spadať pod Európsky zbor solidarity, zostávajú v programe Erasmus+ (dobrovoľnícke aktivity mimo krajín EÚ). Vytváranie ESC by nemalo mať vplyv na iné aktivity v rámci sektora mládeže v programe Erasmus+. Cieľom celej snahy je významne zvýšiť možnosti dobrovoľníctva. V rámci interného hodnotenia SALTO by sa mali štruktúry a mandáty upraviť v súvislosti so zmenami, ktoré sa počas rokov udiali. K Európskemu zboru solidarity prebehla pomerne dlhá diskusia, pričom viaceré delegácie vyjadrili znepokojenie nad dopadom ESC na EDS aj z hľadiska rozpočtu, ako aj z hľadiska zvýšenej záťaže na národné agentúry. Upozornili aj na nevhodnosť diskusie o rozpočte ESC, pokiaľ ešte neprebehli politické diskusie a rozhodnutie v tejto veci v Rade. Niektoré krajiny chápu záležitosť s ESC ako riskovanie s brandingom EDS. Zaujímali sa aj o úlohu Eurodesku pri ESC. Martine Reicherts, generálna riaditeľka DG EAC, sa v rámci diskusie vyjadrila, že chápe istú mieru frustrácie, avšak návrh k ESC je daný a v súčasnosti môžeme hovoriť len o jeho istých modifikáciách na politickej úrovni. Viacerí zástupcovia programových krajín (napr. LV, SI, PT, FI, HR) preto v tejto súvislosti avizovali, že nie sú pripravení prijať WP 2018 pred diskusiou a prijatím návrhu o ESC v Rade. Na základe toho viaceré delegácie žiadali písomnú procedúru prijatia WP 2018 kvôli ESC, čo EK rázne odmietla. Ako EK zopakovala, chápe obavy programových krajín, ale ide jej o kontinuitu celého programu. Nepríde k žiadnej strate financií z programu Erasmus+, keďže sa pre prijímateľov vrátia iným spôsobom, a to cez ESC. EK prisľúbila zaslať non-paper s odhadom alokácie financií na ESC na jednotlivé krajiny. V rámci hlasovania bol napokon WP 2018 prijatý, pričom hlasovania sa kvôli ESC zdržali FR, FI, SK, BE, HU, PT, BG, CZ. 

V rámci stručného zhrnutia implementácie programu Erasmus+ a noviniek na rok 2018 zástupkyňa EK uviedla najmä aktivitu ErasmusPro, možnosť tzv. Advance Planning Visits na prípravu mobilít ErasmusPro, prenos a harmonizáciu dobrovoľníckych aktivít s ESC, asimiláciu veľkých aktivít EDS do ESC, posilnenie partnerstiev školských výmen v rámci KA2, opätovné zavedenie aliancií sektorových zručností do všeobecnej výzvy a sprievodcu programom na rok 2018, ako aj reštrukturalizáciu SALTO v sektore mládeže a jeho zavedenie aj pre sektory vzdelávania a odbornej prípravy. Z hľadiska manažmentu programu Silvia Sitka (EK) uviedla silné stránky, ako aj oblasti na zlepšenie (potrebu dodržiavať lehoty na hodnotenie záverečných správ, zaviesť fungujúci systém interných kontrol v NA, zosúladenie web stránok Erasmus+ a pod.). Do termínu konania výboru EK zaslala programovým NAU cca. 60 % listov so závermi hodnotenia. Do septembra 2017 by EK mala národným agentúram zaslať špecifikácie na prípravu WP na rok 2018. Termín na zaslanie návrhov WP národných agentúr na rok 2018 Európskej komisii je do 15. 10. 2017. V prípade NA pre mládež musí WP obsahovať aj prílohu zaoberajúcu sa ESC. Tú je potrebné zaslať EK pravdepodobne do konca novembra 2017. NAU musia do 31. 10. 2017 v rámci Októbrovej správy zaslať EK potvrdenie o pripravenosti NA pre mládež na implementáciu ESC. Sprievodca programom na rok 2018 bude zverejnený pravdepodobne v novembri 2017. 

V rámci bodu Rôzne Vito Borelli (EK) stručne informoval o spustení novej ceny „Spinelli Prize“, ktorá súvisí s aktivitami Jena Monnet. Jej cieľom je priniesť EÚ a jej hodnoty bližšie k občanom. EK tiež prisľúbila, že bude členov výboru informovať o príprave tzv. pre-committee k ESC. Ďalšie zasadnutie Výboru Erasmus+ by sa malo uskutočniť v decembri 2017.

5.	Odporúčané závery:

1.	Využiť získané informácie na implementáciu programu Erasmus+ na národnej úrovni. 
T: priebežne
Z: SMSEZ

2.	Informovať národné agentúry Erasmus+ v SR o najdôležitejších dokumentoch a výsledkoch rokovania Výboru Erasmus+.
T: ihneď
Z: SMSEZ a OM

3.	Zaslať EK ďalší odpočet implementácie nápravného akčného plánu na stabilizáciu situácie v IUVENTE – NA Erasmus+ pre mládež a šport. 
T: 20. 7. 2017 
Z: OM, IUVENTA – NA Erasmus+ pre mládež a šport v spolupráci so SMSEZ

4.	Zaslať EK októbrové správy týkajúce sa monitorovacích a supervíznych aktivít na národnej úrovni súvisiacich s implementáciou programu Erasmus+ a činnosťou oboch národných agentúr Erasmus+. 
	T: 31. 10. 2017
    Z: SMSEZ, OM

6.  Prehľad prinesenej dokumentácie

Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Zasadnutie Výboru Erasmus+ bolo zamerané na predstavenie a prediskutovanie dokumentov EK zameraných na aktívnu realizáciu programu Erasmus+ na európskej úrovni s presahom na národnú úroveň jednotlivých programových krajín Erasmus+, predovšetkým pracovného programu na rok 2018. Súčasťou rokovania bolo aj prezentovanie stanoviska SR k predloženým dokumentom. Na rokovaní bol podrobne prediskutovaný návrh pracovného programu na rok 2018. SR sa aktívne zapojila do diskusie a vyjadrila sa k návrhu pracovného programu na rok 2018.

Zasadnutie bolo zároveň príležitosťou na získanie informácií potrebných na realizáciu programu Erasmus+ na národnej úrovni, ako aj informácií o jednotlivých pozíciách účastníckych krajín programu Erasmus+ k dokumentom predloženým EK. Získané informácie budú aktívne využité pri implementácii programu Erasmus+ na národnej úrovni. O dôležitých bodoch rokovania budú  informované národné agentúry Erasmus+ v SR. 

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Správu vypracovala:     Daniela Lehocká
                              
Správu schválili:

PhDr. Marek Moška, generálny riaditeľ sekcie medzinárodnej spolupráce a európskych záležitostí 

Mgr. Lucia Divičanová, riaditeľka odboru európskych vzťahov